Аддзел адукацыі, спорту і турызму Добрушскага райвыканкама

Дзяржаўная ўстанова адукацыі “Баршчоўскі дзіцячы сад – базавая школа”

**ПАЗААБРАДАВАЯ ПАЭЗІЯ**

**ЖЫХАРОЎ ВЁСКІ БАРШЧОЎКА**

**ДОБРУШСКАГА РАЁНА**

Выканалі:

Алесенка Ірына, вучаніца 9 класа;

Бусел Валерыя, вучаніца 8 класа;

Бугрымаў Арцём, вучань 7 класа;

Вазнюк Галіна , вучаніца 9класа;

Кіраўнік

Давыдаў Андрэй Уладзіміравіч

Баршчоўка, 2017

**ЗМЕСТ**

Уводзіны…………………………………………………………………………...3

1.Туман з поля, вецер з мора, давяла любоў да гора…(Песні пра каханне)………………………………………………………….……………..5

2. Прымі,прымі маць радна - сям’я не бальшая…(песні пра сямейнае жыццё)

3. Нашы дзеўкі-дзевачкі толькі на прыпевачкі… (прыпеўкі)….…………………………………………………………….……....15

4.Заключэнне……………………………………………………………………..17 5.Літаратура……………………………………………………………………..18

6.Дадатак

**УВОДЗІНЫ**

“Наша аснова – песня народная,

а гэта значыць – не старэючая ніколі" Уладзімір Мулявін

Пазаабрадавая паэзія або пазаабрадавыя песні, як відаць з самой назвы – гэта песні, якія выконваюцца незалежна ад абраду ці календара, у любы час і ў розных канкрэтных жыццёвых абставінах. На пытанне,калі спяваюцца гэтыя песні, у нашай вёсцы адказвалі, што яны спяваюцца “абы-калі”, “калі давядзецца”, “калі надумаецца”, “хоць дзе”, “дзе можна” і інш. Людзі спяваюць іх у час адпачынку і на рабоце, дома і у полі, “на міру” і сам-насам. Песні гэтыя не звязаны ні з гульнямі ні з дзеяннямі.

Цяжкае мінулае нашага народа, невыносныя умовы жыцця нарадзілі нямала песень,поўных горычы,болю і скаргі.Гэта – песні-жальбы, у якіх адлюстравана горкая доля працоўнага чалавека.Але ёсць і іншыя матывы. Многа твораў прасякнута рашучым пратэстам супраць прыгнёту, гвалту,бяспраўя. Народ праклінае сваіх крыўдзіцеляў, кліча на барацьбу, верыць у шчаслівую будучыню.

Больш за ўсё ў пазаабрадавай лірычнай песні гаворыцца пра жанчыну, пра яе перажыванні, каханне, долю. Тлумачыцца гэта тым, што стваральнікам і выканаўцам беларускай пазаабрадавай лірыкі была ў асноўным жанчына, і песня – гэта споведзь жанчыны, мастацкая біяграфія, расказаная шчыра, непадробна, з хваляваннем, з душою.

Пазаабрадавая лірычная песня захапляе нас высокай мастацкасцю, здзіўляе паэтычнай вобразнасцю і прыгажосцю мелодыі. Ні ў адным фальклорным жанры так шырока і магутна не выявілася душа народа, як у песні.

Да сённяшнега дня нявырашанай праблемай у даследаванні пазаабрадавай лірыкі з’яўляецца пытанне класіфікацыі. Таму ў сваёй працы мы не сталі браць пад увагу вялікае кола тэматыкі пазаабрадавых песень, а вылучылі з іх, і звярнуліся да больш распаўсюджаных на нашай тэрыторыі песен. Гэта песні любоўнай тэматыкі і песні пра сямейна-бытавыя адносіны. Асобна разгледзім адзін з самых маладых жанраў беларускага фальклору, які актыўна бытуе сёння – прыпеўкі.

***Мэта нашага даследвання***– адлюстраванне сялянскага жыцця ў песнях жыхароў вёскі Баршчоўка Добрушскага раёна.

Для дасягнення мэты неабходна рашыць наступныя ***задачы***:

* даведацца пра найбольш распаўсюджаныя песні, якія спявалі і спяваюць сёння жыхары вёскі;
* дазнацца пры якіх умовах і з якой нагоды спявалі жыхары вёскі;
* выдзеліць народныя тэмы, матывы, сюжэты якія адлюстраваліся да нашага часу ў гэтых песнях;
* адзначыць найбольш ужывальныя, так званыя “мясцовыя”, самабытныя песні якія спяваюць ў наш час.

***Аб’ектам даследвання*** ў нашай працы з’яўляюцца ўспаміны самых сталых жыхароў вёскі Баршчоўка.

***Прадмет даследвання*** – народныя песні жыхароў вёскі, звязаныя з мінулым і цяперашнім жыццём народа.

***Метады даследвання:***

* вывучэнне літаратуры па праблеме даследвання;
* пошукавы;
* апытванне жыхароў вёскі.

**1 ТУМАН З ПОЛЯ, ВЕЦЕР З МОРА, ДАВЯЛА ЛЮБОЎ ДА ГОРА…**

***Песні пра каханне***

Сярод пазаабрадавай лірычнай паэзіі жыхароў вёскі Баршчоўка на першае месца, дзякуючы выключнаму багаццю і разнастайнасці зместа, выходзяць песні пра каханне. У беларускай народнай лірыцы ім таксама належыць важнейшае месца. Песні гэтыя, як сказалі нам самі інфарматары, спяваліся пры любым зручным выпадку, усюды: на святах, у застоллі, нават пры нейкай рабоце, пры добрым настроі.

Два галоўныя героі ў гэтых песнях – дзяўчына і хлопец. Іх вобразы створаныя паэтычным геніям народа. Уражваюць шырынёй мастацкага абагульнення і глыбінёй рэалістычнага выяўлення.

Чароўнасць вобразаў дзяўчыны і хлопца, апетых у песні, у тым, што яны увабралі лепшыя рысы народнага характару. Гэтыя вобразы намаляваныя самымі яркімі фарбамі.Асабліва прывабным у песня х паўстае вобраз дзяўчыны, якую народ надзяліў самымі высокімі якасцямі – мудрасцю, працавітасцю, праўдзівасцю, адданасцю і хараством.

Песні праўдзіва адлюстроўваюць бяспраўнае становішча сялянскай дзяўчыны ў сям’і, залежнасць яе лёсу ад волі бацькоў (Дадатак 1)

Моваю паэзіі і чароўнай мелодыі песня уславіла самае высокае, самае чыстае і гуманнае чалавечае пачуццё – каханне, а разам з ім і дзяўчыну. Вобраз дзяўчыны падкупляе абаяльнасцю і прыгажосцю.

Рэалістычна у песнях пра каханне малюецца і карціна прыроды (Дадатак 1)

Вясковы пейзаж, прырода, намаляваныя рэалістычнымі фарбамі, надаюць твору большую праўдзівасць.На фоне вось гэтых рэальных абставін і разгортваюцца падзеі, адбываюцца спатканні маладых людзей. Сарамлівая і нясмелая, дзяўчына асцярожна ідзе насустрач сваёй будучыні, баючыся нават затрымацца лішнюю мінуту каля крыніцы з незнаёмым казаком, які гарэзліва просіць у вядзерца сцюдзёнай вады напаіць каня. Падкупляе далікатнасць гераіні ў размове, тактоўнасць адвесці назойлівыя намаганні казака, які, адзін раз убачыўшы дзяўчыну, тут жа гатовы на ёй жаніцца

Дзяўчына вумна, ці будзеш мая?

Я не хочу тваёй быць – не ўмею рабіць…

Або, як варыянт адказу дзяўчыны:

Зімна роса, а я яшчэ боса

Сцюдзёна стаяць… (Дадатак 1)

У песнях пра каханне, як і ва ўсёй песеннай лірыцы, часта выкарыстоўваецца вобраз голуба і галубкі, якія сімвалізуюць хлопца і дзяўчыну. Адносіны паміж закаханымі людзьмі параўноўваюцца з паводзінамі гэтых самых ціхамірных птушак: голуб буркуе і лятае, шукаючы сваю галубку, галубка – голуба. А знайшоўшы адзін другога, неразлучна, назаўсёды застаюцца ў пары. Такім глыбокім сэнсам напоўнены ў песні гэтыя сімвалічныя вобразы:

Сонца ўсходзя і заходзя, а месячык высако.

Паглядзі, паглядзі, мая галубка,

Як зляцеў, як зляцеў я даляко…

Праз усе песні кахання чырвонай ніткаю праходзіць матыў дзявочай долі. І яе доля такая ж, як доля маці, горкая, нешчаслівая. Прыгажосць не прыносіць дзяўчыне шчасця-долі:

Яна красна, шчэ й красіва,яна красна шчэй красіва,

Яе доля нешчасліва – няма тога, што любіла.

На пытанне, чаму менавіта гэты матыў, матыў нядолі, найбольш распаўсюджаны у такіх песнях, мы чулі наступны адказ. Інфарматары нам казалі, што такой доляй раней было прасякнута жыццё самаго народа.Такім чынам доля дзяўчыны – гэта доля народа, суровая і беспрасветная.

Ніводзін з песенных матываў пазаабрадавай лірыкі не увабраў у сябе столькі чалавечага болю, суму і жалю, як матыў нявернага кахання, матыў здрады. Ахвярамі здрады у песнях становяцца часцей заўсё натуры даверлівыя , нявопытныя. Маладая дзяўчына лёгка верыць у шчырасць слоў хлопца, што клянецца ёй у каханні, гатовы пасці на калені нават перад яе маці. І, усё ж нават пасля даверу, сумленне дзяўчыны трывожыць непакой, і невыпадкова – яна застаецца адна:

Шчэ й німа яго там і не будзе,

Знаць такая яе ужо судзьба.

Будзе знаці, як хлопцаў кахаці

І як верыць у іхні слава.

Як бачым, песні пра каханне вылучаюцца выключным рэалізмам у адлюстраванні рэчаіснасці. У іх моцна выяуляецца індывідуальны пачатак. Лірычны герой тут – гэта канкрэтная асоба, і яе унутраны свет, перажыванні і учынкі. Гэта песні – нібы усхваляваная споведзь, даверлівая і праўдзівая, якой не ведае ніводзін фальклорны жанр, ніводзін песенны цыкл.

**2 ПРЫМІ, ПРЫМІ, МАЦЬ РАДНА, СЯМ’Я НЕ БАЛЬШАЯ  
*Песні пра сямейнае жыццё***

Ва ўсе часы і паўсюдна чалавек жыве ў пэўным грамадстве, у канкрэтным сацыяльным асяроддзі. Але з маленства асноўнай “нішай” для яго існавання з’яўляецца сям’я: бацькі, сёстры, браты, дзядулі. Бабулі і іншыя крэўныя сваякі. Малой радзімай становяцца родная хата, свій двор, вуліца, сваё сяло. Пад уплывам і з дапамогаю сям’і дзіця пачынае пазнаваць сусвет, фарміруецца яго характар, засвойваюцца пэўныя правілы паводзін, маральна-этычныя нормы звычаёвага кодэксу, уласцівыя дадзенаму сацыяльнаму слою грамадства, развіваецца яго эстэтычны густ. Нард заўсёды з вялікай пашанай і ўвагай ставіўся да няпісаных правілаў сямейных паводзін і ўзаемаадносін: павагі да старэйшых, падпарадкаванне галаве сям’і – гампадару, клопатаў пра слабейшых і недарослых у сям’і, умелі працаваць дружна гуртам і жыць у згодзе, але галоўнае – здольнасці шанаваць і любіць адзін аднаго. Менавіта гэта апошняе рабіла шчаслівай усю сям’ю, якая б вялікая яна ні была. Таму ў традыцыйных народных песнях сямейнай тэматыкі, якія нам давялося пачуць ад інфарматараў, апяваецца вялікая, дружная маладая сям’я – аснова сялянскага дабрабыту і шчасця.

Але ранейшы ўклад гаспадарчага і сямейнага жыцця сялян патрабаваў аддаваць дачок замуж у сям’ю мужа і часта далёка ад бацькоўскай хаты. Звычайна маладая жанчына цяжка перажывала адрыў ад роднай сям’і, бацькоўскага дому, асабліва ў тых выпадках, калі замуж аддавалі па прымусу бацькоў ці вельмі рана. Калі браць пад увагу тое, што большасць такіх песень пра сямейнае жыццё мае жаночае аўтарства, то становіцца вельмі заканамерным з’еўленне ў такіх песнях нотак элегічнага характару пра скруху і смутак па роднай старонцы, па “малой радзіме”: па бацьках і бацькоўскай хаце, па сваім двары, калодзежы, па сваім садочку ці бярозе, што расце ля варот.

У свядомасці лірычнай гераіні ўспаміны пра родную старонку нязменна асацыіруюцца з вобразам маці, які з вялікай любоўю і пяшчотай апяваецца ў цыкле лірычных песень пра сямейнае жыццё:

Ці ўспомніш ты, маці, мяне ў аўторак?

А я ж цібе, маці, на дню дак раз сорак.

Ці ўспомніш ты, маці, хоць раз сваю дочку?

А я ж цібе, мама, на кожным часочку.

Слухаючы напевы такіх песень, мы заўважаем у іх лёс жанчыны, якой не далі пакрасавацца, пагуляць на дзявоцкай волі. Дзяўчына параўноўваецца з вішняй, як сімвалам прыгожай дзяўчыны:

Як пад тою каліною, стаяў хлопец з дзеўчыною.

Дзяўчына стаяла, слёзы пралівала, сваю долю праклінала.

Каб я гэта гора знала, не шла б замуж, а гуляла.

У роднага таткі, у родныя мамкі як вішанька б расцвітала.

У многіх песнях выкарыстоўваецца тыповы вобраз-сімвал жанчыны, якую апанавалі смутак, журба, - вобраз зязюлі. Дзяўчына ператвараецца ў шэрую зязюлю і ляціць на родную старонку, каб хоць на хвілінку пабычыць сваю матулю, брата і сваякоў:

Жыла я гадок, жыла я другі, трэці не сцярпела,

Перакінулась шэрай зязюляй, к роду паляцела.

У мінулым жыццё жанчыны сялянкі было падпарадкавана строгім і жорсткім патрыярхальным правілам: замуж ісці ў хату мужа, часта нават пасватаўству за амаль невядомага хлопца. У чужой хаце былі свае унутрысямейныя звычаі і кансерватыўныя ўстанаўленні, з поглядамі на прызначэнне нявескі ў хаце быць работніцай, прыслугай для ўсіх і кожнага. Патрабаванні з боку сям’і мужа да маладой жанчыны заўсёды былі вельмі вялікімі, а жаласлівасць і спагада да яе – вельмі малымі. Часам адносіны да жонкі сына з боку ўсёй сям’і былі прадузята нядобразычлівамі. Таму ў некаторых песнях пра сямейнае жыццё, якія праспявалі нам інфарматары, мы адчулі вялікую сардэчную скруху, душэўны смутак, а падчас і сапраўднае гора:

Ой,первае гора – дзяціна малая,

А другое гора – свякроўка ліхая.

А трэцяе гора – мой мілы нараўлівы –

Сам паехаў у поле араці,

А міне заставіў волы паганяці.

Ой, цоб-цабэ, волы, ой, цоб, крутарогі.

Прапала маё лічанька,

Дай шчэ й чорны бровы.

Вельмі распаўсюджанымі песнямі ў нашай мясцовасці з цыклу сямейна-бытавой тэматыкі з’яўляюцца такія песні, у якіх хлопец бярэ дзяўчыну падманам. Спачатку абяцае ёй, што ўсё дзеля яе будзе рабіць, нават возьме замуж і “назаве жаною”. Дзяўчына з лёгкасцю ў гэта верыць і згаджаецца з ім ехаць хоць у край белага свету. У выніку хлопец яе падманвае і пакідае, а яна застаўшыся адна з малым дзіцём на руках шукае падтрымкі ў бацькоў і вяртаецца да іх. Але і там яна не знаходзіць паразумення і падтрымкі з боку маці і вырашае скончыць жыццё самагубствам:

З парнімы дружбы не імейця, парней вы бойцесь, як агня.

Парэнь палюбя, патом брося і ты астанішся адна.

Куды ж мне дзеўчыне дзявацца, куды ж мне дзець свае глаза,

К радным мне стыдна паказацца – радныя гоняць са двара.

Пайду я ў мора ўтаплюся, няхай снясе міне вална.

З вышэй усяго сказанага можна зрабіць вынік аб тым, што беларускі народ стварыў надзвычай багатую сямейную лірыку. Менавіта ў такіх песнях яскрава адлюстроўваюцца адносіны бацькоў ідзяцей, братоў і сясцёр, мужа і жонкі, жонкі і свекрыві і г.д. Паказваецца пратэст дзяўчыны супраць мужавага прыгнёту, несправядлівых адносін з боку мужавай радні. Такія песні даюць каштоўнны матэрыял для яскравага выяўлення характара беларускай дзяўчыны, яе годнасці і права павагі да яе.

**3 НАШЫ ДЗЎКІ\_ДЗЕВАЧКІ ТОЛЬКІ НА ПРЫПЕВАЧКІ…**

***Прыпеўкі***

Прыпеўка – адзін з самых маладых жанраў беларускага фальклору, які актыўна бытуе і сёння. Масавае з’яўленне прыпевак можна аднесці да другой паловы ХІХ ст. як і раней, так і ў наш час прыпеўкі вельмі папулярныя і любімыя ў народзе, таму што творы гэтыя надзвычай аператыўна адклікаюцца на ўсе падзеі грамадскага і асабістага жыцця людзей, даюць ім пэўную ідэйна-эмацыянальную ацэнку, выказваюць па-мастацку дасканала і вобразна тыя або іншыя пачуцці. Прыпеўкі – гэта песенныя мініяцюры, аднастрофныя песенькі, змест якіх можа быць самым разнастайным, яны не абмяжоўваюцца пэўным колам тэм і вобразаў, як, напрыклад, розныя песенныя жанры, а закранаюць і значныя глабальныя тэмы.

На пытанне інфарматарам, калі і дзе ўзнікла прыпеўка, адказ зводзіўся к агульнаму. Маўляў, Бог яго святы ведае, спявалі іх “спракавеку”, шчэ бацькі, маткі нашыя, дзяды і прадзеды ну і нам перадалі.[Г.В.Г.] Мы звярнуліся да літаратуры па гэтай тэме, дзе знайшлі тое, што і вучоныя на гэта пытанне адказваюць па-рознаму. Адны лічаць, што гэта вынік песнятворчасці вёскі, таму што вельмі адчуваецца сувязь з традыцыйнай лірыкай, праўдзівае адлюстраванне жыцця і побыту сялян. Іншыя ж падкрэсліваюць тое, што прыпеўкі хутка пачалі адлюстроўваць жыццё ў гарадах – на фабрыках, заводах, і таму звязваюць іх толькі з гарадской народнай творчасцю. Трэція кажуць, што беларускія прыпеўкі звязваліся з танцамі і выконваліся падчас танцаў. Да многіх танцаў былі спецыяльныя адпаведныя прыпеўкі. Танец і прыпеўка часам былі так цесна звязаны паміж сабой, што ні танец без прыпеўкі, ні прыпеўка без танца не ўспрымаліся паасобку.

Тая колькасць прыпевак, якую ўдалося запісаць нам, паказвае на тое, што іх тэматыка надзвычай разнастайная. Тлумачыцца гэта тым, што яны хутка адклікаюцца на ўсе праявы асабістага жыцця людзей, на змены ў жыцці грамадства. Часам асабістае і грамадскае вельмі цесна пераплятаюцца паміж сабой і гэта лагічна, таму што чалавек жыве ў грамадстве і ўсе змены і рухі адчувае асабіста на сабе. Вось такая своеаасаблівая “двухпланавасць” характэрна для прыпевак.

Вялікую тэматычную групу складаюць прыпеўкі пра вяскове жыццё, працу, сямейныя адносіны, каханне. Сэнс жыцця вясковых людзей раней быў такі: праца давалаяму плён. Таму і героі прыпевак аруць і бароняць зямлю, сеюць жыта, косяць, жнуць, малоцяць, прадуць і ткуць, шыюць і вышываюць і да т.п. прыпеўкі высмейваюць тых, хто не хоча працаваць, лянуецца. Высмейваюцца таксама і лянівая жонка, і гультай-муж, неахайныя і нядбайныя дзяўчаты і жанчыны (Дадатак 3)

Яшчэ група прыпевак – каханне, заляцанні, таму іх таксама створана вялікая колькасць, як у савецкі час так і цяпер. Гэта невыпадкова, таму што прыпеўкі складаліся ў асноўным моладдзю, дзяўчатамі, хаця былі і мужчынскія прыпеўкі. У прыпеўках, у адрозненне ад лірычных народных песен, дзе ёсць пастаянныя вобразы герояў – дзяўчыны ці жанчыны, хлопца ці казака, дзеючыя асобы больш канкрэтныя і індывідуалізаваныя: мілка, мілая, мілашачка, родненькая альбо мілы, мілёнак, дружок(Дадатак 3)

Тэматыка прыпевак, якія прысвечаны каханню самая разнастайная: каханне ўзаемнае і не, шлюб па любові і няроўны, пра прымусовае замужжа і жаніцьбу, пра замужжа дзяўчыны сіраты і яе пачуцці,пра сямейнае жыццё, мужа-п’яніцу, кпіны дзяўчат з хлопцаў і наадварот і г.д. (Дадатак 3) Такіх прыпевак народам створана вялікае мноства. Абсалютна ўсе сітуацыі, адносіны, абставіны асабістага жыцця чалавека, яго пачуцці знайшлі адлюстраванне ў прыпеўках.

На сёнешні дзень прыпеўка заваявала не толькі вёску, але горад. Таму гучаць у прыпеўках гарадскія матывы, самыя розныя – народ бачыць усё, смяецца і крытыкуе, выкрывае і жартуе, жыва адгукаецца на розныя праявы сучаснага жыцця (Дадатак 3)

З вышэй апісанага відаць, што прыпеўкі – гэта не толькі своеасаблівы летапіс гісторыі, а хроніка чалавечых жыццяў і лёсаў, імгненны рэзанатар пачуццяў і псіхалагічных станаў чалавека. Адна асобная прыпеўка – гэта кропелька вясковага сялянскага жыцця і, увогуле, чалавечага быцця. У прыпеўцы, як ні ў чым іншым, адюстроўваюцца кароткія моманты з жыцця чалавека, яго душэўны рух, дэталь партрэта, а ў сукупнасці (іх сотні тысяч) прыпеўкі ўяўляюць сабой вобраз шматмільённага народа з яго надзеямі, радасцямі, з тым, што ён сцвярджае, праслаўляе, і з тым, што ён асуджае, высмейвае, выкрывае.

**ЗАКЛЮЧЭННЕ**

Кола часу год за годам, век за векам пракручвалася перад людзьмі. Народны вопыт нашых продкаў: абрады, звычаі, песні і прыпеўкі перадаваўся ад бацькоў дзецям, і кожнае наступнае пакаленне пераймала яго, стараючыся зберагчы для сваіх нашчадкаў. Дзякуючы шматвяковай знітаванасці нашых продкаў з духоўнай культурай, з духоўнай прыродай народа быў створаны велізарны комплекс, шматгранны цыкл песен, якія дапамагалі чалавеку пражыць на гэтым свеце, з яго праблемамі і супярэчнасцямі, былі своеасаблівай аддушынай, якая дапамагала больш-меньш пражыць тагачаснае няпростае, цяжкае жыццё. Вера ў духоўную спадчыну продкаў дапамагала ў працы. Працаваўшы з песняй па жыцці, чалавек пражываў сваё жыццё.

Мы думаем, сучасніку будзе цікава даведацца пра народную духощную спадчыну сваіх аднавяскоўцаў. Многае з народнай песні жыве і зараз разам са сталымі людзьмі, якія яшчэ помняць сваю маладосць, сваё першае каханне, нялёгкую сялянскую працу. Працуючы, чалавек заўсёды спяваў, гэтым самым хоць неяк адрываўся ад надзённых праблем, патрэб, якіх у яго на тойчас было нямала. У песні чалавек праяўляў сваю самадастатковасць, песняй ён выхоўваўся.

І вельмі дрэнна, што сёння, нават у вёсцы, маладыя людзі не ведаюць, не тое, што народных беларускіх песен, а нават не могуць успомніць свае, мясцовыя песні, якія, а мы ў гэтым перакананы, за кожным сямейным святам, за святочным сталом выконвалі іхнія бабулі, маці. Гэта проста недаравальна. Мы, гэтым самым, паказваем тое, што незваротна губляемся ў шалёным віхры часу, адыходзім у нябыт, адракаемся ад сваёй духоўнай спадчыны, якая небачнай “пупавінай” звязвае нас, як маці і дзіця, з нашым мінулым, з памяццю нашых продкаў, якой мы павінны быць годны. Што ж, калі не гэта, дае нам права звацца людзьмі, беларусамі, як нацыя. Дрэнна і тое, што акрамя роднай песні, якая неадрыўна была звязана з сялянскай працай, і сама праца перастала быць папулярнай і прэстыжнай. Нам, сёнешнему маладому пакаленню, трэба засцерагацца, каб не страціць маральны кодэкс беларуса — жыць з працы сваіх рук, а разам з тым і не страціць жывое народнае слова, жывую народную песню, якая нараджалася і жыла ў працы.

ВЫВАДЫ:

1. Збор, вывучэнне мясцовых песен пашыраюць нашы веды пра родны край.

2. Жыхары вёскі Баршчоўка ў сваім жыцці актыўна карысталіся песнямі сацыяльна-бытавой і любоўнай тэматыкі, а таксама прыпеўкамі рознатэматычнага кшталту.

3. Самымі знакавымі матывамі, якія адлюстороўваліся ў песнях, былі матывы кахання, матыў няроўнага кахання, замужжа па прымусу, асуджэнне тых дзяўчат, якія нарадзілі дзіця да шлюбу, матывы складаных сямейных адносін.

4.Найбольш ужывальнымі песнямі з’яўляюцца: “Ва гародзе верба расла”, “І туды гара, і сюды гара”, “Чом ты не прыйшоў?” “Успомню комнатку уютну…”, “Вецер вее”, “Кукавала зязюленька”, “Туман ярам”, “Ой, пайду я на ту гору”, “Спіць камыш дзе калышуцца івы”, “У цемным лесе”, “Ехаў марак па раке..”, “Туман з поля, вецер з мора”, “Любоў, мая міла…”

5.Найбольш распаўсюджанымі прыпеўкамі былі прыпеўкі, якія высмейвалі гультайства, ляноту, заганы ў адносінах паміж мужам і жонкаю.

6. Актыўна прапагандаваць элементы народнай духоўнай спадчыны і культуры сярод нашых аднавяскоўцаў, сярод дзяцей і моладзі, прыкладваць намаганні для таго, каб багацце народнага розуму служылі справе выхавання моладзі.

Дадзеная праца можа быць выкарыстана пры вывучэнні раздзела

“Вусная народная творчасць“ па беларускай літаратуры, “Лексіка і фразеалогія”па беларусай мове, пры вывучэнні культуры па гісторыі Беларусі, а таксама ў пазакласнай рабоце.

**ЛІТАРАТУРА**

1. Беларусы.Т.7.Вусная паэтычная творчасць/Г.А. Барташэвіч, Т.І. Валодзіна, А.І. Гурскі. – Мн.,Бел.навука, 2004.
2. Гілевіч, Н.С. Наша родная песня /Н.С. Гілевіч. – Мн., Выш. шк.,1968.
3. Гілевіч, Н.С. Паэтыка беларускай народнай лірыкі/ Н.С. Гілевіч.- Мн., Выш.шк., 1975.
4. Гурскі, А.І. Пазаабрадавая паэзія/А.І. Гурскі. – Мн., Бел. навука, 2002.
5. Наркевіч, А. І. З народных крыніц / А. І. Наркевіч // Роднае слова.–1999. – №3.
6. Песні пра каханне/Склад. І.К. Цішчанка. – Мн.,Навука і тэхніка, 1978.

Дадатак 2

Чырвоная вішня з-пад кораня вышла

Ні дай міне, маці, дзе я не прывычна.

Дзе я не прывычна, дзе я не бывала,

У чужую старонку міне маць аддала.

Ой, успомні ты, мама, хоць раза сваю дочку,

Бо я ж цібе, мама на кожным дзянёчку

Ці ўспомніш ты, мама, міне ў аўторак?

А я ж цібе, мама, на дню па раз сорак.

Ці ўспомніш ты, мама, міне ў сярэду?

А я ж цібе, мама, гнаўшы чарэду.

Ой, выйду за хату, заплачу уволю,

Вары маці вячэру, шчэй на маю долю!

Вячэру варыла ні многа, ні трошкі.

Няма табе, донька, ні вілкі, ні ложкі.

(Запісана ад Рыжковай Любові Іванаўны 1941 г.н.)

\*\*\*

І туды гара, і сюды гара.

Паміж тымі крутымі гарамі

Ўсходзіла зара.

А то не зара – дзеўка малада.

Ліцо бела, бровы яе чорныя

Па ваду ішла.

Дзеўка ад вады – казак да вады,

Пастой, дзеўка, пасто, пастой, красная

Дай каню вады.

Рада б я стаяць, коню вады даць

Зімна роса, а яшчэ боса – сцюдзёна стаяць.

Дзяўчына вумна, ці будзеш мая?

Я не хочу тваёй быць – не ўмею рабіць.

Ёсць у мяне біч – навучыць рабіць,

І бярозава мяцёлка – раненька будзіць.

Табе не даждаць, каб са мною быць,

Ёсць у мяне мамка з таткам навучаць рабіць.

(Запісана ад Яноўскай Пелагеі Еўдакімаўны 1919 г.н.)

\*\*\*

Спіць камыш, дзе калышуцца івы.

Вецерок вербалозны уснул.

Дзе заплача плакуча гітара,

Там дзяўчына не стрэне вясну.

Ты паехаў далёка-далёка,

Далеко ад раднога сяла.

І ніколі міне не ўзгадаеш,

Што была я ў цібе ўлюбляна.

Ты ўежаеш далёка-далёка,

А міне пакідаеш адну.

І не скажа той месяц з-за хмары,

С кім ціпер ты там устрэціш вясну.

Ты не плач, не гаруй, мая міла,

Ты не плач, не гаруй, не рыдай.

Цераз год зацвіце та каліна,

Ты міне ў ціхі вечар устрачай.

Год праходзя цяжкога расстання,

Ужэ дзеўчына сама не свая.

Вот прыходзя яна да каліны,

А мілога яе там німа.

Ой, німа яго там і не будзе,

Знаць такая дзевіч’я судзьба.

Будзе знаці, як хлопцаў кахаці

І як верыць у іхні слава.

(Запісана ад Грудавенка Валянціны Гаўрылаўны 1930 г.н.)

Дадатак 1

Дадатак 2

Выязджалі ў поле на першае ворыва ў суботу ці чацвер. Чалавек чыста апранаўся, браў у кашолку “просвярку” — тую, што на Дабравешчанне свяцілі, свечку —тую, што на Стрэчанне свецяць, і бярэ хлеб, спечаны ў пост і пасвечаны на Вялікдзень. Бралі ў поле і вярбу.

Аратаму нельга было пераходзіць дарогу жанчынам з пустым вядром. Лічылася, што на полі будзе пуста і ворныя прылады сапсуюцца.

Жыта сеялі трэцім днём маладзіка, яно будзе рослае, харошае.Не сеялі збожжа ў той дзень, калі сонца і месяц адначасова знаходзіліся на небе. Бо шмат будзе пустых каласоў.Яшчэ гаварылі ў нас так, што калі пшаніца будзе пасеяна ўночы голым гаспадаром, то будзе чыстая і дасць белую муку.

У той дзень, калі думалі сеяць, садзіць нічога нікому не давалі і не пазычалі, асабліва солі і запалак. Людзі былі перакананы, што іх агарод застаецца без ураджаю, або пацерпяць ад засухі.

Калі ў вёсцы нябожчык, жыта нельга сеяць. “Сей не сей — не ўродзіць”. Калі ідзеш у поле сеяць і сустрэнеш жанчыну, павінен вярнуцца назад, іначай будзе благі ўраджай.

Калі чалавек закончыў сяўбу, то ўганяў кол у канцы надзела.Каб гэтак трывала ляжала зерне ў зямлі, добра прарастала. І пакуль апошні сусед не запашацца, ніхто ў вёсцы не павінен заганяць кала ў зямлю, боне будзе своечасовых дажджоў.

Каробкіна Соф’я Міхайлаўна, 1934 г.н.

Дадатак 3

У панядзелак ніколі не пачыналі сеяць і садзіць, бо гэты дзень лічыўся нешчаслівым, пустым днём. Пачыналі сяўбу ў аўторак ці чацвер. 13-ты дзень месяца таксама не быў прыдатны да сяўбы.

Межы на надзеле не павінны быць вузкімі, бо па іх дрэнна было хадзіць святым Міколе і Барысу, якія даюць добры ўраджай.

Калі першы раз выходзілі араць, то жанчыны не пралі кудзелі. Лічылі, вецер пакруце збожжа так, як кудзельніца верацяно круціць. Першую сяўбу стараліся рабіць у поўню, тады ў рабоце ўсё будзе зладжана. Схадок лічыўся дрэнным часам . Калі ў чалавека што-небудзь здаралася насхадку, то гэта здарэнне не будзе адзінкавым. Кепскае будзе ісці адно за адным. Хлеб, пасеяны на схадку, будзе тонкім і неўмалотным.”Пасеяўшы на сходу, не дажыдай плоду”,—казалі старыя людзі.

Калі сеялі зерне , то не раскусвалі яго, каб вераб’і не дзяўблі зерне, а мышы не пад’ядалі карэнне. Каб у збожжы было менш пустазелля, сейбіт павінен быў намазаць рукі салам. А каб менш было пустых каласоў, у сяўню клалі хрэшчык. Яшчэ для моцнагазерня ў сяўню клалі каменьчыкі і перамешвалі яго з зернем. А каб не было асоту, да плуга прывязвалі сучок ад паваленага перуном дрэва. Асот на тым месцы расці не будзе.

Сяўню, з якой сеялі зерне, не бралі ні на якую іншую патрэбу,не пазычалі яе нікому і ставілі ў добрае месца, каб забяспечыць добры ўраджай.

Бабраўнічы Міхаіл Сяргеевіч, 1937 г.н.

Дадатак 4

Калі збіралася талака што-небудзь рабіць, то было прынята хату, хлеў акрапіць святой вадой.Паколькі людзей прыходзіла многа, сярод іх былі і з “нядобрымі вачыма”, што маглі “зглазіць” дзяцей або скаціну.Таму, верачы ў існаванне ведзьмароў і іх чары, закладвалі ў талочны дзень дзверы крапівою, абкурвалі кароў свянцонымі зёлкамі, прыгаворваючы замовы:”Уратуй, Божа,(дзяцінку), скацінку на Юраўску расу, на Мікольску траву”.

Калі хто-небудзь не вельмі старанна працаваў, яго больш на талаку не запрашалі, пра яго гаварылі “нядобра”. Праслыць у вёсцы гультаём было вельмі сорамна. Дзеўку-гультайку ніхто не хацеў браць замуж, а за хлопца-гультая ніхто не хацеў выходзіць. Таму ў талацэ за імі сачылі жанчыны-маці, якія выбіралі нявестак або зяцёў.

Яшчэ калі ў двары была талака, то гаспадыня гатавала “талочную” кашу. Яна павінна быць вельмі густой, што ўплывала на гушчыню пасеваў.

Запрашаў на талаку сам гаспадар. Запрашэнне прымалася амаль заўсёды. Працу пачыналі, папрасіўшы ў бога дапамогі: ”Дай, Божа, час добры”. Калі талакой будавалі хату, то пад першыя вянцы зрубу клалі медныя грошы — значэнне даўгавечнасці і дабрабыту.

У час талакі гаспадары стараліся ўсім угаджаць, каб ні ў кога не было дрэнных думак пра гаспадароў.

Грудавенка Валянціна Гаўрылаўна,1930 г.н.

Дадатак 5

Калі мы яшчэ дзеўкамі былі, то пралі воўну(шэрсць ад авечак).Трэба было рабіць так, каб ніткі атрымліваліся гладкія. Нельга было пляваць на пальцы, бо яны будуць нарываць.

На Каляды няможна было астаўляць непапрадзеную кудзелю, бо з яе не будзе карысці, а кураняты будуць кволыя на ногі і ў нагах будзе курч. Лепшбыло гэту кудзелю адкінуць як непатрэбную рэч. Тады гэта не зашкодзіць.

Аднаго разу ў нас апарасілася свіння,і ў той дзень недалёкая суседка прыйшла нешта пазычыць. Маці забылася ды і пазычыла.Дык увесь прыплод сцёрся ўраз. Больш ужо ёй нічога не давалі.

Яшчэ ў нашай вёсцы нельга было капаць зямлю да Благавешчання(7 красавіка), бо вясною доўга не будзе дажджу.

Яшчэ з прыкметай адсутнасці дажджу была забарона да Благавешчання гарадзіць агароджу. І калі за людзьмі быў такі грэх, не было доўга ападкаў, старыя жанчыны “вадзілі русалку”: хадзілі па вёсцы з песнямі,лілі ў калодзеж сятую ваду, просячы Бога паслаць вільгаць.

Ананчанка Любоў Віктараўна, 1930 г.н.

Дадатак 6

Калі выбіралі сядзібу для будаўніцтва хаты, прыглядаліся, каб не было на гэтым месцы нічога дрэннага (хваробы,пажару, праклённае месца, месца, за якое сварыліся, разбуранай царквы і г.д.). Лепш было будавацца на старым селішчы сваіх дзядоў і прадзедаў. Яшчэ на тым месцы, дзе планавалі будавацца, капалі ямку, у ямку ставілі стакан з мёдам. Калі праз некаторы час туды налезе многа мурашак, то сядзіба выбрана правільна.

На будаўніцтва хаты не бралі дрэвы, якія паваліла бура, з якіх спускалі смалу. Лічылася, што там сядзіць чорт,ён пераедзе разам з дрэвам у хату або хлеў. Будзе нядобра людзям і скаціне.Яшчэ на будаўніцтва хаты не бралі дрэва , якое кагосьці забіла або калі яго рассек Пярун. Лічылася, што хата або хлеў згарыць у час навальніцы. Будаваць хаты пачыналі вясною пад поўню, у хаце заўсёды будзе поўна дабра.

А вось гумно і свіран можна было будаваць з сухога дрэва.Лічылася, што знікнуць мышы, сена і снапы не будуць вільготнымі.

Каменне на фундамент нельга браць з могілак, бо ў хаце будзе дрэнна жыцца, сямейнікі будуць часта хварэць.

Калі збіралася талака будаваць хату, гаспадары памагатым вельмі ўгаджалі, баяліся, каб не ўчыніў хто якіх чараў. Пакуль не паложаць першы вянец, ніхто нікуды не павінен адлучацца. Усе трэскі ад першага вянца сабіралі і кідалі на сярэдзіну чатырохкутніка, каб тое,што адбываецца па-за домам, ведалі і ў хаце, але каб невядома было на вуліцы, што робіцца ў хаце. У першы дзень будаўніцтва рабілі толькі адзін вянец, пакідаючы работу, кладуць на кожны вугал па лусце хлеба. Калі хлеб захаваецца да раніцы, то ў доме заўсёды будзе дастатак,сам дом будзе даўгавечны.

Ананчанка Ксенія Данілаўна, 1923 г.н.

Дадатак 7

Жніво заўсёды пачыналі “пад поўна”. Зажынкі ніколі не рабілі ў дзень пакутнікаў на святцах, каб жніво не падалося цяжкім і каб надвор’е спрыяла. Зажон рабілі ў аўторак, ці чацвер, ці суботу.

Калі па дарозе на зажон трапляўся хто, то не трэба было спыняцца. Калі з кім-небудзь загамоніш, то лепей вярнуцца дадому. Першыя каласы ад зажону звязвалі у асобны снапок, прыносілі дадому і ставілі ў кут пад абразы. Яго называлі “новым госцікам” у хаце. Зажон рабіла сама гаспадыня ці другая старшая жанчына. Яна павінна быць апранута ў чыстае адзенне. Зажонзвычайна рабілі левай рукой,лічылася,што ў жней не будуць балець спіна і рукі ў час жніва.

Жанчыны, якія рабілі зажон, не павінны былі есці ў гэты дзень, каб мышы і птушкі не елі зерне. Зярняты з першага снапа прымешвалі потым да насеннага хлеба.

Калі вада ці квас, якія бралі з сабой у поле, застаюцца, іх не павінны несці дадому, а выліць на мяжу або на дарогу,на гасцінец Палевіку, каб той не псаваў збожжа.

Жыта павінна было пачынаць жацца ў пару. Калі яно будзе зеленаватае, то справа пойдзе кепска: зрэзаўшы некалькі зеленаватых каласоў, можна згубіць усё поле.На перапынку ў час жніва нельга ўтыркаць сярпа ў зямлю, а трэбакласці яго на сноп ці на бабку, бо чорт на ім зробіць зазубрыны і жнеі будуць рэзаць рукі і ў іх хутка разбаліцца спіна.

Калі жанчына –жняя баіцца сурокаў(зглазу),яна павінна, зрэзаўшы жменьку каласоў, не разгінаючыся, перакінуць серп цераз голаў назад. Пасля гэтага яна не будзе баяцца быць “асурочанай”.

Калі заканчвалі жніво,на апошняй паласе пакідалі некалькі каласоў “на бараду Богу”. У”бараду” клалі хлеб-соль,палівалі чыстай вадою, каб на наступны год бог паслаў добры ўраджай.

Машукова Ганна Мікалаеўна,1937г.н.

Дадатак 8

Мураваць печ пачыналі на поўні, то печ будзе доўга служыць і добра грэць. Каб печ добра грэла хату, трэба, каб першы раз на ёй паляжаў і пагрэўся які-небудзь чужы падарожны чалавек, а лепш,каб гэта быў старац ці які ўбогі чалавек. Каб у печы добра пёкся хлеб, пад чарон сыплюць тую цынду, што кавадзь выграбае з горына.Яшчэ пад аснаванне печы клалі пабітае шкло, каб лепей пякліся хлеб і пірагі.

Калі гаспадыня выпальвала печ, то абавязкова павінна закрыць яе засланкай,каб людскія языкі не нагаворвалі ўсялякіх небыліц на гаспадыню ці на гаспадара.

Калі ў чыгунок са страваю ўваліўся вугаль, то трэба чакаць госця.

На маладзіку не рабілі ніякіх прыпасаў, бо яны не ўдаваліся, былі кіслыя або горкія. У панядзелак не квасілі капусты, бо яна станавілася гнілой. Каб капуста ўдавалася добрая, гаспадыня яе павінна была закладваць у бочку нашча. Яшчэ не крышылі капусты ў той дзень, калі было Дзвіжанне(27 верасня).

Калі гаспадыня сеяла насенне, то не перасыпала яго з рукі ў руку, бо яно можа не ўрадзіць. Калі высаджвалі расаду, то ставілі ў расаднік бутэлечку свянцонай вады, каб расада не баялася марозу.Не пазычалі нікому расады ў той дзень, калі садзілі самі, каб расада не звялася.

Каб на гурках не было пустацвету, трэба садзіць іх увечары.Агуркоў не садзілі ў посныя дні, бо яны не зародзяць як трэба.Агуркі звычайна садзілі ў той дзень, калі на небе былі кучавыя воблакі: гуркі тады будуць добра радзіць, будуць ляжаць кучамі.

Цікаева Вольга Іванаўна, 1942 г.н.